Årsmelding 2018 - IL Dalebrand
Styret har siste år bestått av ;

Leder



Kjell Olav Storflor



Nestleder + Barneavdeling
Odd Magne Storflor



Skiavdeling


Odd Rune Molland



Friidrettsavdeling

Espen D. Jensen




Trimavdeling


Jan Fordal




På årsmøtet den 4. februar 2018 møtte 13 medlemmer. Der ble vanlige årsmøtesaker behandlet, og en sak innmeldt fra Valgkomiteen angående reduksjon av antall tillitsvalgte i laget. Det er avholdt tre styremøter i arbeidsåret. Laget har fortsatt stor oppslutning av medlemmer, men med litt rydding i registeret viser det seg at betalende medlemmer siste år er omtrent 150.
Vinteren 2018 hadde sjelden stabilt og fint vinterføre fra jul og utover, som ga fine forhold i lysløypa og likedan ble to klubbrenn og Sondalsrennet arrangert under fine vinterforhold.

Friidrettsavdelingen har som vanlig hatt mange og stort sett tradisjonelle arrangement. Dalebrand og de andre lagene i Stjørdalsalliansen arrangerte Veteran-NM i friidrett på Øverlands Minde, og det ble et svært vellykket arrangement. 
Trimgruppa har hatt bra aktivitet og bra oppslutning om sine turer. Likedan en vellykket Sonamarsj med start og mål ved Bergly, mens løypa gikk til Sonhaugen. Nissemarsj første nyttårsdag har blitt en god tradisjon etter hvert, denne gangen fra Midtkiløra til fiskehytta til Einang og tilbake.
Barnegruppa har hatt time i svømmehallen, et opplegg som fortsatt er populært.
Dalebrand samarbeider med Forra IL om leie av treningstid i Hegrahallen. Samarbeidet fungerer bra, og det er en liten trofast kjerne fra laget vårt som deltar, men det burde ha vært flere.
På Midtkiløra var det mye dugnadsarbeid i forkant av terrengløpet, først og fremst for å få løypene fri for is og snø. Likedan arbeidsdugnad i forkant av Sona-Lekene, og det er blitt støpt platting for gapahuk. 
Det ble arrangert St. Hansmoro på idrettsplassen med noen aktiviteter og sosialt opplegg. Trivelig for de som deltok, men det hadde vært plass til mange flere.

I samarbeid med ungdomslaget drifter vi veglysene på nybrua, og forrige vinter ble lyspunktene skiftet ut og reparert. Forholdsvis høg kostnad, men forhåpentligvis til glede og trivsel for bygda.

Første søndag i advent var det i samarbeid med skytterlaget og hornmusikken hyggekveld med juletretenning og premieutdeling i Bergly. Blant mange andre premier ble Lagspokalen utdelt til Evelyn Sundal, Evelyn fikk også Jente- & guttepokalen, Rolf Hernes tok Veteranpokalen til odel og eie og Trimpokalen fikk Rolf Krogh. 
Tradisjonen tro arrangerte vi innendørsstevne og Festningen Rundt sammen med Hegra idrettslag.

Laget sin hjemmeside har bra oppslutning, og blir brukt til å informere om både ting som skal skje og ting som har skjedd. Ellers har laget sendt ut flygeblad til bygdefolk og medlemmer noen ganger med info om ting som skal skje. 
Idrettslaget hadde også i 2018 ansvaret for innsamlingen i bygda på årets TV-aksjon. Laget var representert på to møter i regi av Stjørdal Idrettsråd, likedan på Friidrettskretsen sitt Kretsting. Laget var invitert og deltok på ungdomslaget Tord Foleson sin feiring av lagets 100 år i høst.
Regnskapet viser et bra overskudd.
En stor takk til alle utøverne som har stilt opp på forskjellige renn, løp og stevner, likedan alle medlemmer som stiller opp og hjelper til på arrangementene våre.
Takk til hovedsponsor Hegra Sparebank, ansvarlig for Sondalingen, vaktmesteren på Midtkiløra og løypekjørerne i lysløypa. 
Sona 3. februar 2019    
Styret v/Kjell Olav Storflor
